Сёлета караценькія ролікі з рэкламай фестывалю былі толькі на канале “Беларусь 3”. Вядома ж, гэтага замала. Каб фэст мог выканаць сваю грамадскую місію, ён патрабуе паўнавартаснай медыйнай падтрымкі. Уявіце сабе: недзе за месяц да яго пачатку на тэлебачанні пачынаюць з’яўляцца прэм’еры песень, інтэрв’ю са знакамітымі артыстамі, кампазітарамі, паэтамі… Хай бы гэтых людзей у нас пазнавалі ў твар! Паверце, яны таго вартыя. А ўжо наконадні фэсту гледачы могуць убачыць, як рыхтуюцца канкурсанты, як яны хвалююцца перад адказным момантам, як літаральна на вачах маладняк пераўтвараецца ў сапраўдных артыстаў…